Sigurður Nordal: Framkvæmdastjóri Sinfóníuhljómsveitar Íslands

Nýtt starfsár Sinfóníuhljómsveitar Íslands er að hefjast og um leið tekur Sigurður Nordal við stöðu framkvæmdastjóra hennar. Að sögn Sigurðar er dagskráin gífurlega fjölbreytt og aðgengileg og verða um 60 tónleikar af ýmsu tagi á starfsárinu: „Unnt er að velja um tónleikaraðir við flestra hæfi, jafnt fyrir þá sem eru að kynnast sígildri tónlist í fyrsta sinn og þá sem hafa sótt tónleika í lengri tíma. Einnig er sérstök tónleikaröð, Litli tónsprotinn, sem sniðin er fyrir fjölskyldur og unga tónlistarunnendur. Fjöldi heimsþekktra einleikara, söngvara og hljómsveitarstjóra munu koma til landsins á vegum hljómsveitarinnar í vetur, auk þess sem nokkrir af okkar ástsælustu tónlistamönnum koma fram, eins og Víkingur Heiðar, Kristinn Sigmundsson og Diddú.“

Starfsár hljómsveitarinnar er hið sextugasta í röðinni og verður haldið upp á 60 ára afmæli Sinfóníunnar í mars. „Líklega hefur hljómsveitin aldrei verið betri og orðspor hennar á alþjóðavettvangi fer sífellt vaxandi, ekki síst eftir að hún var tilnefnd til Grammy-verðlauna fyrr á árinu. Við getum verið stolt af að eiga hljómsveit á heimsmælikvarða og um leið þakklát að eiga þess kost að sækja tónleika slíkrar hljómsveitar í eigin landi.

Sigurður segir það mikið tilhlökkunarefni þegar hljómsveitin leikur í nýjum sal Tónlistarhússins sem áætlað er að verði tilbúinn vorið 2011. „Með Tónlistarhúsinu öðlast Sinfónían loksins sambærilega aðstöðu og þjóðarhljómsveitir erlendis búa við og tónleikagestir munu loksins fá að njóta leiks hennar í bestu hljómgæðum.

Starf mitt felst, eins og vænta má, í rekstri og umsýslu hljómsveitarinnar og að leiða þann hóp sem vinnur í kringum hljómsveitina, t.d. við gerð og kynningu tónleikadagskrár, samninga við einleikara og stjórnendur o.s.frv. Starfsemin er afar umfangsmikil, því auk reglulegra tónleika fer fram mikið fræðslustarf á vegum hljómsveitarinnar fyrir börn, ungt fólk og fullorðna. Auk þess leikur hljómsveitin reglulega inn á hljómdiska fyrir alþjóðleg útgáfufyrirtæki og fer í hljómleikaferðir innanlands og utan.“

Sigurður er stúdent af eðlisfræði- og tónlistarsviði frá Menntaskólanum við Hamrahlíð og með BS-próf í hagfræði frá Háskóla Íslands. Eiginkona hans er Áslaug Dóra Eyjólfsdóttir, sérfræðingur í menntamálaráðuneytinu, og eiga þau þrjú börn á aldrinum 8 til 11 ára. „Eftir nám í HÍ fórum við Áslaug til New York til framhaldsnáms þar sem ég lauk meistaragráðu frá hagfræðideild Columbia-háskóla og hún meistaragráðu í fjölmiðlun og fréttamennsku frá NYU.“

Áhugamál og samvera fjölskyldunnar fara að mestu saman hjá Sigurði.

„Við höfum ferðast mikið, fjölskyldan, bæði innanlands og til útlanda, förum saman á skíði á vetrum og leikum golf á sumrin, svo eitthvað sé nefnt. Best er þegar hægt er að nýta þann frítíma sem gefst til að sinna bæði fjölskyldu og áhugamálum samtímis. Í sumar fór öll fjölskyldan norður á Hornstrandir og dvaldi í Hornvík í nokkra daga. Það var einstök upplifun fyrir bæði börn og fullorðna, þar sem saman fóru spennandi strendur, gæfir refir, tignarleg náttúra og margt fleira.

Þá hef ég alltaf haft áhuga á því sem er að gerast í menningar- og mannlífi almennt og hef setið í stjórn Listaháskóla Íslands í meira en áratug eða allt frá því að undirbúningur að stofnun skólans hófst. Þannig reyni ég að fylgjast með því sem er nýjast í myndlist og leiklist, auk tónlistar að sjálfsögðu.“

Nafn: Sigurður Nordal.

Fæðingarstaður: Reykjavík, 10. júlí 1966.

Foreldrar: Solveig Jónsdóttir og Jón Nordal.

Maki: Áslaug Dóra Eyjólfsdóttir.

Börn: Jón, 11 ára, Stefán, 8 ára og Solveig, 8 ára.

Menntun: MA í hagfræði.